# Cyfarwyddyd Print Clir yr RNIB

Mae cyfarwyddyd dylunio print clir yr RNIB ar gyfer pob math o ddogfennau print. Mae'r cyfarwyddyd wedi'i greu'n arbennig i alluogi mwy o bobl i gael gwybodaeth bob dydd ar unwaith.

## Pwy sy’n elwa o Brint Clir

Gan fod Print Clir wedi'i gynllunio i gael ei ddefnyddio ar gyfer pob dogfen, mae iddo fanteision pellgyrhaeddol. Bydd dogfen sydd wedi’i dylunio’n glir ac yn hawdd i’w darllen yn cyfleu eich gwybodaeth hanfodol i bawb sy’n ei darllen, ac ar yr un pryd gall gyfleu barn gadarnhaol am yr unigolyn neu’r sefydliad gwreiddiol.

## Cyngor ar gyfer sicrhau Print Clir:

* Yn ddelfrydol, dylai maint testun y ddogfen fod yn 14 pwynt a dim llai na 12 pwynt.
* Defnyddiwch Arial neu ffontiau plaen, sans serif eraill, fel Helvetica, Calibri neu Verdana.
* Rhaid alinio’r testun i'r chwith ac osgoi "unioni’r" testun. Gall penawdau fod yn y canol, ond rhaid i'r prif destun gael ei alinio i'r chwith.
* Defnyddiwch brint trwm ar gyfer penawdau neu amlygu testun penodol. Ni ddylai pob testun fod mewn print trwm oni bai fod yr unigolyn yn gofyn yn benodol am hynny.
* Cadwch gynllun y testun yn glir, yn syml ac yn gyson.
* Ni ddylai’r bwlch rhwng y llinellau fod yn rhy gyfyng. Dylai’r lleiafswm fod yn 2 bwynt o leiaf yn fwy na maint y ffont. Argymhellir defnyddio bylchau “diofyn / awtomatig”.
* Ceisiwch osgoi defnyddio llythrennau italig. Dylid defnyddio ffurfiau eraill ar bwyslais, fel print trwm neu ddyfyniadau.
* Ni ddylid troshaenu testun ar luniau.
* Ni ddylai'r is-haen neu haenau o bapur fod yn sgleiniog nac yn adlewyrchol. Y mathau mwyaf cyffredin o bapur yw sglein, sidan a heb orchudd. Mae sidan neu bapur heb orchudd yn ddelfrydol gan fod ganddynt orffeniad heb sglein.
* Gwnewch yn siŵr bod y papur yn ddigon trwchus i atal dangos drwodd.
* Dylai'r cyferbyniad rhwng y testun a'r cefndir fod mor uchel â phosibl.
* Dylai pob testun fod yr un cyfeiriadedd ar y dudalen.
* Mae'r gofod rhwng colofnau o destun yn ddigon mawr i fod yn wahanol.
* Mae disgrifiad hefyd ar gyfer unrhyw wybodaeth sy'n cael ei chyfleu mewn lliw yn unig neu drwy luniau.

Mae'r wybodaeth isod yn rhoi arweiniad mwy penodol ar y gwahanol ffyrdd y gellir cyfathrebu gwybodaeth.

### Dogfennau ysgrifenedig

* Mae arial 14 pwynt yn ddelfrydol, 12 pwynt yw'r lleiafswm.
* Dylid alinio’r testun i’r chwith.
* Dim uwchysgrif na thanysgrif.
* Peidiwch â thanlinellu testun.
* Mae un neu ddau air mewn prif lythrennau yn dderbyniol, ond ni ddylid defnyddio blociau mawr o brif lythrennau.
* Dylai marciau pwyntiau bwled fod yn drwm ac yn solet, e.e. crwn.
* Mae angen disgrifio unrhyw luniau neu graffiau a ddefnyddir hefyd.
* Ni ddylai cynllun y dudalen fod yn anniben. Defnyddiwch ofod gwyn, fel bylchau gwyn rhwng paragraffau a bylchau “diofyn / awtomatig” rhwng llinellau.
* Dylid defnyddio papur heb sglein.
* Dylai dyfyniadau gael eu halinio i’r chwith.
* Cyferbyniad lliw cryf rhwng y testun a'r papur.

### Darparu fformatau amgen

* Darparwch yr wybodaeth mewn fformatau amgen, fel print bras, sain neu braille.
* Ystyriwch ddewisiadau eraill yn lle dogfennau PDF, fel darparu gwybodaeth fel HTML ar wefan neu ddogfen Word.
* Mae’n haws gwirio hygyrchedd yn y ffynhonnell, e.e. yn y ddogfen Word, ac wedyn ei throsi i PDF.

### Dogfennau electronig

* Fel uchod ar gyfer dogfennau print.
* Cynllun clir, dim gormod o destun neu luniau.
* Peidiwch â defnyddio blychau testun Word, cadwch y testun yn fewnlinell.
* Dim testun wedi'i amlygu.
* Dyfyniadau wedi'u halinio i'r chwith.
* Gyda ffeiliau PDF, dylid cynnig dogfen Word hefyd, gan na all rhai darllenwyr sgrin gael mynediad i PDFs.
* Ychwanegu testun amgen at luniau.

### Cyfryngau cymdeithasol

* Ar gyfer lluniau ar Facebook, Twitter neu Instagram – cyflwynwch ddisgrifiad bob amser.
* Mae angen i fideos gynnwys disgrifiad sain.
* Wrth ddefnyddio hashnodau, dylech bob amser roi prif lythyren i bob gair yn yr hashnod (er enghraifft #DiwylliantSynhwyro.) Mae hyn yn golygu bod y geiriau yn yr hashnod yn cael eu darllen yn gywir gan ddarllenwyr sgrin.
* Gwiriwch yn rheolaidd am nodweddion hygyrchedd newydd ar y platfform(au) perthnasol rydych yn eu defnyddio. Mae mynd ar Google a chwilio am ‘(platfform) +hygyrchedd’ yn fan cychwyn da. Mae hyn yn golygu y byddwch yn cael yr wybodaeth ddiweddaraf am y nodweddion hygyrchedd diweddaraf.

Diwedd y ddogfen.